
Grozījumi Konkurences likumā
Izdarīt Konkurences likumā (Latvijas Republikas Saeimas un Ministru Kabineta Ziņotājs, 2001, 22. nr.; 2004, 10. nr.; 2008, 9., 24. nr.; 2009, 14. nr.; Latvijas Vēstnesis, 2009, 194. nr.; 2013, 188. nr.; 2015, 107. nr.; 2016, 104. nr.; 2017, 208. nr.; 2019, 71. nr.; 2021, 234.A nr.; 2022, 120. nr.; 2024, 43., 242. nr.) šādus grozījumus:
1. Papildināt 1. pantu ar 9.1 punktu šādā redakcijā:
· "91) tirgus dalībnieka amatpersona – fiziskā persona, kas konkurences tiesību pārkāpuma laikā ieņem Komerclikuma 4.2 panta pirmajā daļā noteikto amatu;".
2. Papildināt 5. pantu ar vienpadsmito daļu šādā redakcijā:
"(11) Padomes priekšsēdētāja vai padomes locekļa pilnvaras izbeidzas viņa nāves gadījumā."
3. 5.3 pantā:
izslēgt pirmajā daļā 1. punktu;
papildināt pantu ar 1.1 daļu šādā redakcijā:
· "(11) Ekonomikas ministrs pirms noteiktā termiņa atbrīvo no amata padomes priekšsēdētāju un padomes locekli, ja ir saņemts padomes priekšsēdētāja vai padomes locekļa iesniegums par atkāpšanos no amata.";
svītrot otrajā daļā vārdus un skaitli "izņemot šā panta pirmās daļas 1. punktā minēto gadījumu";
izslēgt septīto daļu.
4. Papildināt likumu ar 5.5 pantu šādā redakcijā:
· "5.5 pants. Padomes priekšsēdētāja un padomes locekļu pienākumu izpildītāju iecelšana
· Ja padomes priekšsēdētājs vai padomes loceklis ir atbrīvots no amata pirms noteiktā termiņa vai padomes priekšsēdētāja vai padomes locekļa pilnvaras izbeidzas sakarā ar viņa nāvi, pēc ekonomikas ministra ieteikuma Ministru kabinets lemj par padomes priekšsēdētāja vai padomes locekļa pienākumu izpildītāja iecelšanu līdz brīdim, kamēr amatā tiek apstiprināts šajā likumā noteiktajā kārtībā izvēlēts padomes priekšsēdētājs vai padomes loceklis, bet ne ilgāk kā uz gadu."
5. Papildināt 6. panta pirmo daļu ar 1.1 punktu šādā redakcijā:
· 
· "11) izvērtē tirgus dalībnieka amatpersonu atbildību par tirgus dalībnieka aizliegtas vienošanās pārkāpumu ārējos normatīvajos aktos regulētā iepirkumā, kur tiek izmantots publiskais finansējums;".
6. Izteikt 8. panta pirmās daļas 3. punktu šādā redakcijā:
· "3) pārkāpuma konstatēšanu, tiesiskā pienākuma, tiesību ierobežojuma un naudas soda uzlikšanu;".
7. Papildināt 12.1 pantu ar 2.1 daļu šādā redakcijā:
· "(21) Ja iecietības pieteikumu iesniegusi tirgus dalībnieka amatpersona savā vārdā, šī persona uzskatāma par iecietības programmas pieteikuma iesniedzēju, tai skaitā gadījumos, kad tirgus dalībnieka amatpersonas tiesiskās attiecības ar tirgus dalībnieku ir izbeigtas."
8. 27.1 pantā:
papildināt pantu ar otro daļu šādā redakcijā:
· "(2) Konkurences padomes lēmumu par tiesību ierobežojuma piemērošanu tirgus dalībnieka amatpersonai aptur šī lēmuma pārsūdzēšana un šā panta pirmajā daļā minētā lēmuma pārsūdzēšana.";
uzskatīt līdzšinējo panta tekstu par pirmo daļu.
9. Papildināt likumu ar X nodaļu šādā redakcijā:
"X nodaļa
Tirgus dalībnieka amatpersonas atbildība

43. pants. Tirgus dalībnieka amatpersonas atbildība
(1) Par tirgus dalībnieka aizliegtas vienošanās pārkāpumu ārējos normatīvajos aktos regulētā iepirkumā, kur tiek izmantots publiskais finansējums, ja konkurences tiesību pārkāpums īstenots, tirgus dalībnieka amatpersonai rīkojoties juridiskās personas interesēs vai tās labā, un ja tirgus dalībnieka amatpersona rīkojusies individuāli vai kā šīs juridiskās personas koleģiālās institūcijas loceklis, pamatojoties uz tiesībām pārstāvēt juridisko personu vai darbojoties tās uzdevumā, Konkurences padome var piemērot šai tirgus dalībnieka amatpersonai tiesību ierobežojumu ieņemt Komerclikuma 4.2 panta pirmajā daļā noteikto amatu no viena līdz trim gadiem.
(2) Tirgus dalībnieka amatpersonai var piemērot šā panta pirmajā daļā noteikto tiesību ierobežojumu, ja tiek konstatēts viens no šādiem apstākļiem:
1) tirgus dalībnieka amatpersona ir bijusi tieši iesaistīta pārkāpuma izdarīšanā;
2) tirgus dalībnieka amatpersona nav bijusi tieši iesaistīta pārkāpuma izdarīšanā, bet tirgus dalībnieka amatpersonai bija zināms, ka tirgus dalībnieks īsteno pārkāpumu, un tirgus dalībnieka amatpersona neveica darbības, kuras tai bija pienākums veikt, lai to novērstu.
(3) Pret tirgus dalībnieka amatpersonu neuzsāk lietu par tiesību ierobežojuma piemērošanu, ja:
1) tirgus dalībnieks ir saņēmis atbrīvojumu vai naudas soda samazinājumu saskaņā ar dalību iecietības programmā;
2) tirgus dalībnieka amatpersona iesniedz ziņas par faktiem un apstākļiem, kas Konkurences padomes ieskatā ir pietiekamas, lai izpildītu šā likuma 9. panta piektās daļas 4. vai 5. punktā minētās procesuālās darbības vai konstatētu pārkāpumu, un nav veikusi darbības, lai piespiestu citus tirgus dalībniekus veikt darbības, ar kurām tiek pārkāpts aizliegtas vienošanās aizliegums ārējos normatīvajos aktos regulētā iepirkumā, kur tiek izmantots publiskais finansējums, un sadarbojas ar Konkurences padomi, nodrošinot iesniegtās informācijas atbilstību iecietības programmā izvirzītajiem kritērijiem un ievērojot šā likuma 12.1 pantu;
3) kopš konkurences tiesību pārkāpuma izdarīšanas dienas, bet, ja pārkāpums ir ilgstošs, no pārkāpuma pārtraukšanas dienas, ir pagājuši vairāk nekā trīs gadi.

44. pants. Lēmuma saturs par tiesību ierobežojuma piemērošanas lietas ierosināšanu
(1) Lēmumā norāda:
1) administratīvās lietas numuru;
2) lēmuma pieņemšanas laiku un vietu;
3) informāciju par pārkāpumu;
4) ziņas par personu, kuru lēmums skar, un šīs personas pārstāvi vai aizstāvi (ja tāds ir);
5) informāciju par tās personas tiesībām un pienākumiem, kuru lēmums skar;
6) pierādījumus, kas iegūti līdz lēmuma pieņemšanas brīdim;
7) lēmuma pieņemšanas tiesisko pamatu.
(2) Lēmumu par tiesību ierobežojuma piemērošanas lietas ierosināšanu paziņo personai, kuru lēmums skar.

45. pants. Tirgus dalībnieka amatpersonas tiesības un pienākumi lietā par tiesību ierobežojuma piemērošanu
(1) Tirgus dalībnieka amatpersonai ir šādas tiesības:
1) zināt, par kāda pārkāpuma izdarīšanu tā tiek saukta pie atbildības;
2) tiesības sevi aizstāvēt pašam vai saņemt paša izvēlēta advokāta vai cita veida juridisko palīdzību;
3) iepazīties ar administratīvās lietas materiāliem, izdarīt no tiem izrakstus, norakstus un izgatavot kopijas;
4) piedalīties administratīvās lietas izskatīšanā;
5) iesniegt pierādījumus.
(2) Tirgus dalībnieka amatpersonai ir šādi pienākumi:
1) noteiktajā laikā ierasties Konkurences padomes norādītajā vietā;
2) noteiktā termiņā sniegt pilnīgu un patiesu pieprasīto informāciju;
3) nekavēt un netraucēt administratīvā procesa norisi;
4) paziņot Konkurences padomei par dzīvesvietas vai elektroniskā pasta adreses maiņu procesa laikā.

46. pants. Vispārīgie noteikumi tiesību ierobežojuma piemērošanai
(1) Lemjot par tiesību ierobežojuma piemērošanu un tā ilgumu, apsver tā lietderību un ņem vērā izdarītā konkurences tiesību pārkāpuma raksturu, izdarīšanas apstākļus, ilgumu, iesaistīto amatpersonu skaitu, to, vai tirgus dalībnieka amatpersona atzinusi izdarīto un vai amatpersona ir ierosinājusi pārkāpumu, vadījusi tā īstenošanu vai kavējusi pārkāpuma izmeklēšanu, kā arī pārkāpumā iesaistīto personu skaitu.
(2) Lietu par tiesību ierobežojuma piemērošanu tirgus dalībnieka amatpersonai Konkurences padome izmeklē un izskata saskaņā ar šā likuma II un VII nodaļu, ciktāl šajā nodaļā nav noteikts citādi.
(3) Uzsākot lietu par tiesību ierobežojuma piemērošanu, Konkurences padomes amatpersona informē tirgus dalībnieka amatpersonu par tās tiesībām.

47. pants. Tiesību ierobežojuma piespiedu izpilde
Ja pie atbildības sauktā persona nepilda piemēroto tiesību ierobežojumu, tā piespiedu izpilde tiek veikta šā likuma 8.1 pantā noteiktajā kārtībā."

